Universis presentes litteras inspecturis, Johannes Caseoli et Acrimontis dominus, et Bertremeta dicta Aaalys cognomento, uxor ejus, salutem in Domino. Noverit universitas vestra quod nos, laude et assensu Johannis, Regnerii, Aelidis et Johannete, liberorum nostrorum, vendimus, tradimus, concedimus in perpetuum et quittamus religiosis viris abbati et conventui Morimondi, Cistercienis ordinis, Lyngonensis dyocesis, molendinum nostrum de Germainmes, situm supra fluvium de Mosa, inter Lenisueles et Damfale, cum ipsius molendini fundo, situ, pertinenciis et appendiciis universis, salvis inde nobis et heredibus nostris aliis juribus et constumiis que habemus et habere consuevimus in fluvio de Mosa predicto.
Vendimus etiam et tradimus religiosis imperpetuum predictam molendinum cum ipsius fundo, situ, pertinenciis et appendiciis pro precio trecentarum librorum Turonensium, de quibus tenemus nos pro bene pagatis ad plenum a dictis abbate et conventu in bona et legali pecunia servata.
Renunciantes expresse exceptioni non numerate peccunie, non solute vel minus plene solute, non verse in nostram utilitatem et non durantis.
Devestivimus autem nos pro nobis et heredibus nostris de predictis molendino, fundo, situ, pertinenciis et appendiciis venditis, et predictos abbatem et conventum de eisdem investimus et mittimus in possessionem corporalem. Promittentes pro nobis et heredibus nostris bona fide dictis religiosis a nobis super hoc legitime et sollempniter stipulantibus predictum molendinum cum fundo ejus, situ, pertinenciis et appendiciis eisdem religiosis in perpetuum garantire, pacificare et defendere contra omnes semper et ubique. Et quod contra predictam venditionem sive contra presens instrumentum per nos vel per alium non veniemus nec aliquem venire permittemus aut faciemus infuturum neque etiam alicui contra ipsam venditionem sive presens instrumentum venienti sive venire volenti consentiemus tacite vel expresse. Volumus autem, statuimus et precipimus quod homines nostri de Lenisueles per bannum molere teneantur in perpetuum ad dictum molendinum, pro motura ibidem et aliis molendinis consueta. Volumus insuper et concedimus religiosis prefatis quod ipsi dictum molendinum cum exclusa ejusdem transmutare, assedere et ponere alibi in dicto fluvio ubicumque volu erint a ponte supradicte ville de Lenisueles superius et dum tamen non sit in prejudicium alicujus vel gravamen. Sciendum est autem quod nos vel heredes nostri non possumus aliquid edificare aut construere in dicto fluvio per quod impediatur meatus consuetus molendini supradicti. Et si, quod absit, veniremus per nos vel per alium seu heredes aut successores nostri modo aliquo contra vel aliquod de predictis sive contra presens instrumentum, volumus et concedimus spontanei quod officialis Lingonensis qui pro tempore fuerit nos vel heredes nostros, si contraveniremus, per censuram ecclesiasticam compellere possit et debeat ad observationem predictarum omnium pacificam et quietam. Supponentes nos et heredes nostros quo ad hoc juridicioni curie Lingonensis, renunciamus autem in hoc facto expresse et ex certa sciencia omni exceptioni doli mali et in factum circonventionis minoris precii et deceptionis ultra dimidiam justi precii et omnibus aliis exceptionibus, rationibus et allegationibus facti et juris scripti et non scripti, canonici et civilis, et omnibus quibuscunque aliis que contra hoc instrumentum possent obici sive factum et per que predicta vendicio sive presens instrumentum retractari, revocari, viciari, quassari aut elidi posset inposterum vel rescindi et specialiter juri dicenti 'generalem renunciationem non valere'.
Ego vero Bertremeta predicta renunciavi et renuncio in hoc facto expresse omni priviligio dotis et donationis propter nupcias cerciorata de utroque et beneficio et auxilio senatus consulti velleiani.
In cujus rei testimonium, nos dominus Johannes sigillum nostrum presentibus apposuimus, et sigillum reverendi patris et domini G(uido), Dei gratia Lingonensis episcopi, nos dicti Johannes et Bertremeta presentibus rogavimus apponi.
Nos vero dictus Guido, Dei gratia Lingonensis episcopus, ad preces et requisitionem dicti Johannis coram nobis propter hoc personaliter et Bertremete ac liberorum superius nominatorum coram Huone de Castrovillano, clerico curie nostre Lingonensis jurato mandato nostro ad hoc a nobis specialiter destinato, constitutorum, supradicta omnia et singula volentium et laudantium ut idem Huo nobis per juramentum suum retulit sigillum nostrum presentibus litteris apposuimus unacum sigillo Johannis superius nominatus. Datum anno Domini M° CC° septuagesimo, mense aprili.